《有怀故居梅花》
宋代·赵蕃

梅花照耀山下村，旧居不返伤我魂。
破苔履迹谁复扫，定要风雨参成昏。
只今环堵聊自存，亦有独树背竹园。
骤看疑是云母薄，细睇乃识玉体温。
裴回竟使不忍去，步绕直欲穷晡暾。
是中有句郁莫吐，如禅未悟参多门。
须臾月上花且落，四顾无人相与言。
经年取酒藉地饮，饮醉更觉山林尊。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。